'আজ থেকে বন্ধ হচ্ছে পায়রা বিদ্যুৎ কেন্দ্র, তীব্র লোডশেডিংয়ের আশঙ্কা'
আজ থেকে বন্ধ হচ্ছে পায়রা তাপবিদ্যুৎ কেন্দ্র – যুগান্তরের অন্যতম শিরোনাম এটি।
খবরে বলা হয় আজ থেকে পুরোপুরি বন্ধ হতে যাচ্ছে দেশের বৃহত্তম ও সর্বাধুনিক পায়রা তাপবিদ্যুৎ কেন্দ্র। কয়লা সংকটে ২৫ মে এর একটি ইউনিট বন্ধ হয়েছিল। কয়লার মজুত ফুরিয়ে যাওয়ায় অবশিষ্ট ইউনিটও বন্ধ হতে যাচ্ছে। এ নিয়ে কয়েক দফা বৈঠকেও সমাধান মেলেনি।
বিদ্যুৎকেন্দ্রটি বন্ধ হলে জাতীয় গ্রিডে অন্তত ১২শ মেগাওয়াট বিদ্যুৎ ঘাটতির আশঙ্কা রয়েছে। এতে দেশে ভয়াবহ লোডশেডিং দেখা দিতে পারে।
সংশ্লিষ্টরা জানান, মূলত ডলার সংকটে বিদেশ থেকে কয়লা আনা যাচ্ছে না। দীর্ঘদিন ধরে বাকিতে কয়লা এনে বিদ্যুৎকেন্দ্রটি সচল রাখা হয়েছিল। এতে প্রতিষ্ঠানটির দেনা প্রায় ৩৬ কোটি ডলার। এই বকেয়া পরিশোধ না করলে নতুন করে কয়লা আনা সম্ভব হবে না।
এই গরমে লোডশেডিং চরমে - দেশ রুপান্তরের শিরোনাম। খবরে বলা হয় টানা চার দিন ধরে বাড়ছে তাপমাত্রা। গরমের কারণে বিদ্যুতের চাহিদা বেড়েছে। কিন্তু বিদ্যুতের উৎপাদন সে তুলনায় না বাড়ায় লোডশেডিং ক্রমে বাড়ছে।
আগে রাজধানী ঢাকায় লোডশেডিং তেমন না হলেও এখন বিভিন্ন এলাকায় চার-পাঁচবার করে পাঁচ-সাত ঘণ্টা বিদ্যুৎ থাকে না। ঢাকার বাইরের শহরে এবং গ্রামাঞ্চলে ভয়াবহ লোডশেডিং হচ্ছে। কোথাও কোথাও ১২ থেকে ১৫ ঘণ্টা লোডশেডিংয়ের খবর পাওয়া গেছে। তীব্র গরমে বিদ্যুৎ না থাকায় শিশু ও বয়স্কদের অনেকে অসুস্থ হয়ে পড়ছে।
বাজেট নিয়ে গতকাল দুটি সংবাদ সম্মেলন হয়েছে। একটি আয়োজন করে অর্থ মন্ত্রণালয়, আর অন্যটি সেন্টার ফর পলিসি ডায়ালগ-সিপিডি। এ দুটি সংবাদ সম্মেলনের খবর ঘিরেই প্রধান শিরোনাম করেছে সংবাদপত্রগুলো।
দৈনিক যুগান্তর তাদের প্রথম পাতায় পাশাপাশি দুটি শিরোনাম করেছে এই দুই সংবাদ সম্মেলন ঘিরে। একটা হল আইএমএফের পরামর্শ নেই - বাজেটোত্তর সংবাদ সম্মেলনে অর্থমন্ত্রী।
যেখানে বলা হচ্ছে প্রস্তাবিত বাজেটে আইএমএফকে প্রাধান্য দেওয়া হয়েছে কিনা জানতে চাইলে অর্থমন্ত্রী বলেন, আমি স্পষ্টভাবে বলতে চাই-আইএমএফ’র পরামর্শে বাজেট দেওয়া হয়নি। সার্বিকভাবে তারা পরামর্শ দিয়েছে। তবে যেটুকু গ্রহণযোগ্য তা নেওয়া হয়েছে।
অন্যদিকে সিপিডির বাজেট মূল্যায়ন ঘিরে যুগান্তরের শিরোনাম আইএমএফের শর্তের প্রতিফলন রয়েছে। এখানে বলা হয় বাজেটে সরকারের বিভিন্ন পদক্ষেপে আন্তর্জাতিক মুদ্রা তহবিলের (আইএমএফ) শর্ত বাস্তবায়নের প্রতিফলন দেখা যাচ্ছে।
Budget not shaped under IMF conditions: govt অর্থ মন্ত্রণালয় আয়োজিত বাজেট পরবর্তী সংবাদ সম্মেলন নিয়ে ইংরেজি দৈনিক নিউ এজের প্রধান শিরোনাম এটি।
শুক্রবার অর্থমন্ত্রী সাংবাদিকদের বলেন আন্তর্জাতিক মুদ্রা তহবিল আইএমএফের কোন শর্ত মেনে বাজেট প্রণয়ন করা হয়নি। তবে খবরে বলা হয় এই বাজেটের অনেক প্রস্তাবই সরাসরি ৪.৭ বিলিয়ন ইউএস ডলার ঋণের সাথে সম্পর্কিত।
আইএমএফের শর্ত মেনে বাজেট নয়, তবে তাদের পরামর্শ ভালো : অর্থমন্ত্রী – এমন শিরোনাম দৈনিক সংবাদের।
তাদের খবরে বলা হয় আগামী অর্থবছরের প্রস্তাবিত বাজেটের সঙ্গে আন্তর্জাতিক মুদ্রা তহবিল বা আইএমএফের শর্ত বা পরামর্শের কোন সম্পর্ক নেই বলে দাবি করেছেন অর্থমন্ত্রী আ হ ম মুস্তফা কামাল। তবে আইএমএফের তদারকি বা পরামর্শ ‘ভালো’ বলেই মনে করছেন অর্থমন্ত্রী।
পাশেই সিপিডির মূল্যায়ন ঘিরে সংবাদের শিরোনাম ‘ধারণা’র বাজেট, বাস্তবতার সঙ্গে মিল নেই।
বিস্তারিত বলা হচ্ছে বাজেটে মূল্যস্ফীতি, মোট দেশজ উৎপাদন (জিডিপি) ও বিনিয়োগ সূচকের ক্ষেত্রে যে লক্ষ্যমাত্রা নির্ধারণ করা হয়েছে, সেগুলোও অনেকটা ধারণার ওপর ভিত্তি করে। দেশের অর্থনীতির বর্তমান অবস্থায় লক্ষ্যমাত্রাগুলো উচ্চাকাঙ্খী। নানা দুর্বলতার কারণে পরে বাজেট বাস্তবায়ন হোঁচট খাবে। তাতে শেষ পর্যন্ত হয়তো লক্ষ্য বাস্তবায়নও হবে না।
জনগণের কথা মাথায় রেখেই বাজেট দিয়েছি – বাজেট পরবর্তী সংবাদ সম্মেলনে অর্থমন্ত্রীর এমন বক্তব্য দিয়ে শিরোনাম দৈনিক সমকালের।
তাদের খবরে বলা হচ্ছে নির্বাচন সাধারণ মানুষের জন্য, বাজেটও সাধারণ মানুষের জন্য। সেভাবেই বাজেট প্রণয়ন করা হয়েছে। সরকার প্রতিটি বাজেট দেয় জনগণের কথা মাথায় রেখে। বাজেট বাস্তবায়নে সরকার ব্যর্থ হবে না। শুক্রবার বিকেলে বঙ্গবন্ধু আন্তর্জাতিক সম্মেলন কেন্দ্রে ২০২৩-২৪ অর্থবছরের বাজেট-পরবর্তী  সংবাদ সম্মেলনে এমন মন্তব্য করেছেন অর্থমন্ত্রী আ হ ম মুস্তফা কামাল।
এদিকে বাস্তবসম্মত হয়নি বলছে সিপিডি – বাজেট পর্যালোচনা ঘিরে দৈনিক কালবেলার শিরোনাম এটি। বলা হয় আগামী অর্থবছরের জন্য প্রস্তাবিত বাজেটে সামষ্টিক অর্থনীতির যে চলকগুলো ধরা হয়েছে, সেগুলো ‘বাস্তবসম্মত হয়নি’ বলে মনে করে বেসরকারি গবেষণা প্রতিষ্ঠান সেন্টার ফর পলিসি ডায়লগ (সিপিডি)।
Minimum tax of tk 2000 discriminatory – ডেইলি স্টারের শিরোনাম। সিপিডির সংবাদ সম্মেলন নিয়ে তারা লিখেছে সরকারের যে পরিকল্পনা করযোগ্য আয় না থাকলেও সর্বনিম্ন ২০০০ টাকা ট্যাক্স দিতে হবে এটা একইসঙ্গে বৈষম্যমূলক ও মানুষের জন্য বোঝা।
বাজারে বাজেটের প্রভাব – এমন শিরোনামে বাজেট ঘোষণার পর নিত্যপণ্যের দাম নিয়ে খবর ছেপেছে বাংলাদেশ প্রতিদিন। এতে বলা হচ্ছে বাজেটের আগেই যে চড়া দামে নিত্যপণ্য কিনতে হয়েছে এখন তা বিক্রি হচ্ছে আরও বেশি দরে। গতকাল রাজধানীর নিত্যপণ্যের বাজারগুলোতে বেশির ভাগ পণ্যের দামই ছিল ঊর্ধ্বমুখী।
‘মূল্যস্ফীতি নিয়ে আমরাও শঙ্কিত’ – বাজেট পরবর্তী সংবাদ সম্মেলনে এমন মন্তব্য করেছেন অর্থমন্ত্রী। আর সেটাকেই প্রধান শিরোনাম করেছে দৈনিক বণিক বার্তা। খবরে বলা হয় সারা বিশ্বই এখন মূল্যস্ফীতিতে ভুগছে। মূল্যস্ফীতি নিয়ে আমরাও শঙ্কিত বলে জানিয়েছেন অর্থমন্ত্রী আ হ ম মুস্তফা কামাল। তবে তা নিয়ন্ত্রণের চেষ্টা করছেন বলেও জানান তিনি।
কোনো মতে খেয়ে পরে বাঁচতে চাই – বাজেট ঘিরে সাধারণ মানুষের ভাবনা নিয়ে নয়া দিগন্ত শিরোনাম করেছে এটি।
খবরে বলা হচ্ছে প্রস্তাবিত বাজেটে কারো জন্যই কোনো সুখবর নেই বলে মনে করেন নিম্ন আয়ের মানুষ ও প্রান্তিক পর্যায়ের ব্যবসায়ীরা। এই বাজেটে নিম্ন আয়ের মানুষ থেকে শুরু করে সবার জন্যই করের খড়গ ও অতিরিক্ত খরচের বোঝাও চাপিয়ে দেয়া হয়েছে বলে অভিযোগ তাদের।
বিএনপির নির্দেশনা তৃণমূলে উপেক্ষিত, ভোটে ৬৬ জন। প্রথম আলোর শিরোনাম এটি। বলা হচ্ছে বিএনপি এবার ৫ সিটির নির্বাচনেই মেয়রের পাশাপাশি কাউন্সিলর পদেও নির্বাচন বর্জনের সিদ্ধান্ত নেয়। কিন্তু তা অমান্য হচ্ছে তৃণমূলে। দলের নির্দেশনা এবং দল থেকে বহিষ্কারের ঝুঁকি সবকিছু উপেক্ষা করে বিএনপির অনেক নেতাকর্মী ভোটের মাঠে রয়েছেন।
নদী বন্ধক রেখে ব্যাংক ঋণ – সমকালের আরেকটি শিরোনাম। ঘটনাটি কুড়িগ্রামের।
খবরে বলা হয় নদীকে পুকুর বানিয়ে সেই জমি ব্যাংকের কাছে বন্ধক রেখে নেওয়া হয়েছে ঋণ। নদীর জমি চলছে বেচাকেনা। দখলদারদের উচ্ছেদ প্রক্রিয়া সীমাবদ্ধ সরকারি দপ্তরের চিঠি চালাচালিতে। কুড়িগ্রামের রাজারহাট উপজেলার চাকিরপশার নদী রক্ষায় এমন ব্যর্থতার কারণ হিসেবে স্থানীয় প্রশাসনের নিষ্ক্রিয়তা ও অবহেলাকে দায়ী করেছেন পরিবেশবিদরা।
ইউজিসির তদন্ত, ৪ ভিসির অতিরিক্ত অর্থ আদায়ের তথ্য – এমন শিরোনাম মানবজমিন পত্রিকার। বলা হয় দেশের পাবলিক বিশ্ববিদ্যালয়গুলোর বার্ষিক বাজেটের অর্থ ব্যয়ে ২০ ধরনের অনিয়ম খুঁজে পেয়েছে বিশ্ববিদ্যালয় মঞ্জুরি কমিশন। এসব অনিয়মে নাম এসেছে বিশ্ববিদ্যালয়ের ভাইস চ্যান্সেলরদেরও।
অনুসন্ধানে বলা হয়, ২০২২-২৩ অর্থবছরে চার পাবলিক বিশ্ববিদ্যালয়ের ভিসি মূল বেতনের বাইরেও বিশেষ ভাতা, দায়িত্ব ভাতা, স্যাংচুয়াল ভাতাসহ বিভিন্ন নামে প্রায় ২০ শতাংশ পর্যন্ত অতিরিক্ত ভাতা গ্রহণ করেছেন।
মালয়েশিয়ায় বেকার হাজারো শ্রমিক, হাইকমিশনে অভিযোগ – নয়া দিগন্তের আরেকটি শিরোনাম।
মালয়েশিয়ার কোম্পানিতে কাজ নেই, তারপরও কোনোধরনের যাচাই-বাছাই না করে শ্রমিক পাঠিয়েছে ঢাকার রিক্রুটিং এজেন্সিগুলো। এর ফলে দেশটিতে গিয়ে কাজ না পাওয়া হাজারো শ্রমিককে এখন বেকার সময় কাটাতে হচ্ছে বলে অভিযোগ উঠেছে।
বাংলাদেশ কমিউনিটি এবং হাইকমিশন সূত্রে জানা গেছে, বিভিন্ন কোম্পানিতে কর্মসংস্থানের উদ্দেশ্যে মালয়েশিয়ায় পাড়ি জমানো কর্মীদের মধ্য থেকে ৩-৪ হাজার শ্রমিক তাদের কাজ না থাকার কারণ উল্লেখ করে বাংলাদেশ হাইকমিশনে লিখিত অভিযোগ দিয়েছেন। গত এক থেকে দেড় মাসের মধ্যে জমা পড়া এসব অভিযোগের পর হাইকমিশনের শ্রম কল্যাণ উইং থেকে নিয়োগকারী কোম্পানির প্রতিনিধিদের ডেকে কর্মীদের সমস্যা দ্রুত সমাধানের জন্য বলা হয়েছে।

Summary Not Found